मनन बने मिस्टर यूके नेपाल
मनन गुरुङ इंग्ल्यान्डमा आयोजित एउटा शारीरिक सुगठन प्रतियोगितामा च्याम्पियन बनेका छन् । फार्नबोरोस्थित सामुयल कोडी स्पोर्टस् कलेज हलमा शनिबार साँझ आयोजित प्रतियोगितामा २९ वर्षीय गुरुङ सातौं मिस्टर यूके नेपाल २०१९ भएका हुन् । उनले एक हजार पाउन्डको चेक, मेडल र ट्रफी पाए । 
लन्डन — मनन गुरुङ इंग्ल्यान्डमा आयोजित एउटा शारीरिक सुगठन प्रतियोगितामा च्याम्पियन बनेका छन् । फार्नबोरोस्थित सामुयल कोडी स्पोर्टस् कलेज हलमा शनिबार साँझ आयोजित प्रतियोगितामा २९ वर्षीय गुरुङ सातौं मिस्टर यूके नेपाल २०१९ भएका हुन् । उनले एक हजार पाउन्डको चेक, मेडल र ट्रफी पाए । जितपछि उत्साहित हुँदै मननले यस प्रतियोगिताले आफ्नो आत्मबल झन् बढेको बताए । ‘स्वस्थ रहनु जीवनको सबैभन्दा महत्त्वपूर्ण पाटो हो’, विगत पाँच वर्षदेखि निरन्तर व्यायाममा लागेका उनले कान्तिपुरसँग भने, ‘प्रतियोगिताले युवाहरूलाई प्लेटफर्म दिने मात्र होइन, स्वास्थ्यप्रति सजग रहन र सही बाटोमा लाग्न उत्प्रेरित गर्ने मेरो बुझाइ छ ।’मास्टर र ओभरअल गरी ११ जना प्रतिस्पर्धी रहेको उक्त प्रतियोगितामा सागर विक फस्ट रनरअप भए भने सेकेन्ड रनर अपको उपाधि तारा गुरुङले जिते । मास्टरतर्फ खगेन्द्रराज गुरुङ विजेता बने । फस्ट र सेकेन्ड रनरअपमा क्रमशः उमेश पुन र नेत्र फगामी भए । प्रमुख अतिथि एनआरएनए यूके अध्यक्ष योगकुमार फगामी, उपाध्यक्ष पूनम गुरुङ, आयोजक संस्थाका अध्यक्ष सुक गुरुङ, प्रमुख सल्लाहकार शुक्र राई, धन सार्कीलगायतले विजेतालाई उपाधि प्रदान गरे । आयोजक यूके नेपाल इन्टरनेसनल बडी बिल्डिङ लिगका अध्यक्ष सुक गुरुङले स्वास्थ्य सचेतना र युवाहरूलाई अवसर प्रदान गर्न विगत सात वर्षदेखि प्रतियोगिता गरिंदै आएको जनाए । 